                                                    


            PARLAMENTUL  ROMÂNIEI
                CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	                Bucureşti, 8 decembrie 2015
Nr. Plx 210/2013


RAPORT SUPLIMENTAR
asupra propunerii legislative pentru modificarea şi completarea Legii nr. 3/2000
În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii nr. 3/2000, trimisă cu adresa nr. Pl- x 210 din 17 iunie 2013, înregistrată la Comisia juridică sub nr. 31/768 din 17 iunie 2013.
Potrivit prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, Camera Deputaţilor  este  Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 10 iunie 2013.
Consiliul Legislativ a avizat favorabil  iniţiativa legislativă, cu observaţii şi propuneri.
Propunerea legislativă supusă dezbaterii are ca obiect de reglementare modificarea şi completarea Legii nr. 3/2000 privind organizarea şi desfăşurarea referendumului prin:

· abrogarea art. 5 alin. (2) din lege, în sensul eliminării condiţiei de cvorum pentru toate tipurile de referendum;

· instituirea unui cvorum de 30% plus unu din numărul persoanelor înscrise în listele electorale permanente pentru referendumul de revizuire a Constituţiei;

· instituirea unui cvorum de 50% plus unu din numărul persoanelor înscrise în listele electorale permanente pentru referendumul local. 

Comisia pentru drepturile omului şi problemele minorităţilor naţionale, prin adresa nr. 25/301 din 25 iunie 2013, a avizat negativ propunerea legislativă.

În conformitate cu prevederile art. 61 din Regulamentul Camerei Deputaţilor, republicat,  membrii Comisiei au examinat propunerea legislativă în şedinţa din 5 februarie 2014. La dezbateri au fost prezenţi 18 deputaţi din numărul total de 26 membri ai Comisiei juridice, de disciplină şi imunităţi.
În urma dezbaterilor din 5 februarie 2014, membrii Comisiei juridice au hotărât, cu unanimitate de voturi, să propună plenului Camerei Deputaţilor, respingerea propunerii legislative pentru modificarea şi completarea Legii nr. 3/2000, motivul fiind crearea unui paralelism legislativ, în condiţiile în care plenul Camerei Deputaţilor a adoptat proiectul de Lege cu nr. PL x 159/2013, cu acelaşi obiect, acesta devenind Legea 341/2013.
În temeiul art. 104 alin. 3 din Regulamentul Camerei Deputaţilor, republicat, în şedinţa din data de 3 iunie 2014, plenul Camerei Deputaţilor a hotărât retrimiterea la comisie a propunerii legislative pentru modificarea şi completarea Legii nr. 3/2000, în vederea unei noi examinări şi depunerii unui nou raport, comisia fiind sesizată prin adresa cu nr. Plx. 210/2013 din data de 4 iunie 2014, înregistrată în cadrul comisiei sub nr. 4c-11/768 din 5 iunie 2014. 
În şedinţa din data de 8 decembrie 2015, în conformitate cu dispoziţiile art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au reexaminat propunerea legislativă, luând în considerare şi punctul de vedere negativ al Guvernului României, transmis prin adresa DPSG nr. 1452 din data de 16 septembrie 2015. La lucrări membrii comisiei au fost prezenţi conform listei de prezenţă.

În baza argumentelor susţinute şi în urma dezbaterilor, membrii comisiei au decis, în unanimitate, menţinerea soluţiei din raportul iniţial şi au hotărât să propună plenului Camerei Deputaţilor respingerea propunerii legislative pentru modificarea şi completarea Legii nr. 3/2000.
În raport cu obiectul şi conţinutul reglementării, propunerea legislativă face parte din categoria legilor organice.
            VICEPREŞEDINTE,                                                                         SECRETAR,
           Ciprian Nicolae NICA                                                           Sorin Constantin STRAGEA
Consilier parlamentar,
Alina GRIGORESCU

